Cuneiform Tablet Kt 90/k 110a (TPAK 1 50)
Cuneiform tablet, dated to the Old Assyrian Period (ca. 1950-1850 BC).
Genre: letter
Transliteration:
a-na a-šur-e-nam qí-bi-ma um-ma šál-ma-a-šur-ma i-na 1 me-at 14 TÚG.ḪI.A ša i-na a-lim{ki} ta-áp-qí-da-ni 2 TÚG ša qá-tim ba-at-qú ŠÀ.BA 16 TÚG.ḪI.A i-na ma-a-ma É me-ra-lí DUMU a-šur-mì-tí e-zi-ib ŠÀ.BA 6 TÚG SIG₅ 30 TÚG.ḪI.A i-na té-ga-ra-ma É šál-ma-a-šùr DUMU il₅-ba-ni e-zi-ib a-na gám-ri-a lá-šu-ma a-na kà-ni-iš{ki} lá ú-šé-ri-ib-šu-nu a ma-lá na-áš-pár-tí-kà 30 TÚG.ḪI.A ša qá-tim 15 TÚG.ḪI.A SIG₅ i-na kà-ni-iš a-na {d}UTU-e-nam IGI ší-be-e áp-qí-id 3 TÚG.ḪI.A a-na ni-is-ḫa-tim il₅-qé-ú 2 TÚG É kà-ri-im il₅-qé-ú 7 TÚG.ḪI.A i-na pá-zu-ur-tim ú-šé-ri-ib-ma 1.25 GÍN.TA KÙ.BABBAR a-na ša ma-ṣa-ra-tim a-dí-in a-bi a-ta a-na ší-tí TÚG.ḪI-a-tí-kà i-na a-lá-ki-a a-za-ku a-na ša ta-áš-pu-ra-ni um-ma a-ta-ma KÙ.BABBAR šé-bi₄-lam lá ta-áš-ta-na-me ki-ma be-ú-lá-tù-a e-tár-ba-ni ù a-na gám-ri-a ú-ḫa-bi₄-lu-ú a-ma-kam ša iš-tí-a uk-ta-i-lu-ni-ni ša-il₅ i-na e-ni-kà a sà-ri-im a-tù-wa-ar e-lá-an 5 GÚ ša-áp-tim mì-ma a-na ḫa-tim ú-lá ú-šé-ri-ib a-bi a-ta KÙ.BABBAR lá tí-de₈-e ša a-na ma-áš-kà-na-tim ḫa-ra-an ni-ḫa-ri-a tù-ša-aṣ-bi-ta-ni-ma 3 ṣú-ḫa-ru-kà a-na ḫu-ru-ḫa-ší-im e-tár-bu ù KÙ.BABBAR 1 ma-na ḫa-al-qá-ni ù a-na-ku áš-ta-na-ku-nu a-šar KÙ.BABBAR 10 GÍN ḫa-bu-lá-ku-ni a-ta-ma tí-de₈-e a-bi a-ta šu-ma ṣú-ba-tù-kà a-ḫu-ru a-na ša-áp-tim ta-er-šu-nu-ma ṣú-ḫa-ri-kà a-na ḫa-tim ṭur₄-da-am-ma KÙ.BABBAR 1 GÍN li-šu le-li-a-kum ší-mu-um kà-sí-ma KÙ.BABBAR 10 GÍN lá ú-šé-bi₄-lá-kum